
A PPARgamma szerepének vizsgálata az immunrendszer öregedése során

Bevezetés: A thymus epitéliumot (TEC) szövettanilag kortikális és medulláris részre oszthatjuk, mely a szerv öregedése során elveszíti jól elkülöníthető szerkezetét: a stróma epiteliális-mezenchymális tranzíción (EMT) és zsírosodási folyamaton megy át. Mivel az epitél sejtek elengedhetetlenül szükségesek a thymocita fejlődésben és szelekcióban, megállapítható, hogy az öregedés folyamán megjelenő zsírosodás csökkenti a naiv T-sejtek képződését. Ez a szervezetben gyakoribb vírusfertőzésekhez, autoimmun- és daganatos megbetegedésekhez vezethet.
A peroxiszóma- proliferátor aktivált receptorok (PPAR-ok) a sejtmagban található fehérjék, az általunk vizsgált PPARγ főként zsírszövetben expresszálódó transzkripciós faktor. Szerepet játszik a glükóz metabolizmus szabályozásában és a zsírszövet raktározásban.
Módszerek: Kutatásunk egyik célja volt, hogy vizsgáljuk a PPARγ hatását thymus epitéliumban különböző korú (1 hó, 14 hó, 24 hó) kontroll és PPARγ KO (1 hó, 10 hó ctrl, 10 hó heterozigota, 10 hó homozigota) egyedekben. Emellett vizsgáltuk a naiv T-sejtek képződését thymusban és lépben egyaránt. Immunofluoreszcens festést és PCR-t, TREC qPCR-t használtunk kísérleteink elvégzéséhez.
Eredmények: Megállapíthatjuk az epitélszerkezet vizsgálatával kapcsolatban, hogy a medulla/kortex arány csökken a kor előrehaladtával a thymusban, míg a PPARγ szint növekszik a korral. Ezen emelkedés a thymusban a kortikális epitéliális sejtekre jellemzőbb, mint a medulláris sejtekre. A PPARγ KO egereket figyelembe véve a heterozigota és homozigota egyedek thymus szerkezete jobban hasonlít egy fiatal egyedére, mint a hasonló korú kontrolléra. A TREC szint a lépben öregedés során csökken, a PPARγ KO egyedekben a fiatalhoz képest megtartott.
Következtetés: A vizsgált marker specifikus lokalizációja mellett eredményeink arra engednek következtetni, hogy az adipoid involúciós folyamat során elsősorban a kortikális epitél sejtek alakulnak zsírszövetté, míg a medulláris sejtek száma csökken. Ezen medulláris sejtek apoptózisának folyamata további kutatásokat igényel. A PPARγ egyik fő regulátora a thymusban végbemenő adipoid involúciós folyamatoknak, ezen gén kiütésével fenntartható annak fiatal korra jellemző epitéliális szerkezete. Ebből következően a naiv T-sejtek szintje sem csökken az idős PPARγ KO egyedekben.



